חוק תכנון משק החלב (תיקון מס' 4), התשפ"א-2021
הצעת חוק ממשלתית, הכנסת ה-24
פורסם: ספר החוקים, חוברת 2924, עמ' 396, 2021-08-05T00:00:00+03:00
חוק תכנון משק החלב, התשע"א–2011 (להלן – החוק), מסדיר את ענף החלב כענף מתוכנן, ובין השאר קובע כי "מחירי המטרה", המחירים המזעריים שעל מחלבה לשלם ליצרן (רפתן) בעד חלב בקר במכסה, ייקבעו על פי עקרונות אשר ייקבעו בצווים לפי חוק הפיקוח על מחירי מצרכים ושירותים, התשנ"ו-1996, שיחול לעניין זה בכמה שינויים.
עד לחקיקתו של החוק, "מחיר המטרה" נקבע על פי עלויות הייצור, ואופן חישובן היה מבוסס על הסכמות רבות שנים בין הגורמים השונים בענף. כדי לשמור על יציבות הענף, שעלול היה להיפגע משינויי מחירים ללא היערכות מתאימה, החוק כולל הוראת מעבר שלפיה מחיר המטרה ייקבע בהתאם למחיר המטרה האחרון שפורסם ערב תחילתו של החוק ויעודכן לפי מנגנון העדכון שנקבע בתקנות שהתקינו שרי האוצר והחקלאות ופיתוח הכפר (להלן – תקנות עדכון מחיר המטרה). הוראת מעבר זו פקעה ב-6.7.2021.
בהתאם ל"סיכום החלב" שנחתם בינואר 2021 בין משרדי האוצר והחקלאות בתיאום עם הגורמים השונים בענף החלב, נקבע בחוק תכנון משק החלב (תיקון מס' 4), התשפ"א–2021, כי הוראת המעבר האמורה תהיה בתוקף עד ליום 31.12.2023. עוד נקבע כי שרי האוצר והחקלאות מוסמכים להאריכה, בצו, באישור ועדת הכלכלה של הכנסת, בתקופה אחת נוספת של שנתיים, עד ליום ה-31.12.2025. 
כמו כן, השרים הוסמכו לקבוע, במסגרת תקנות עדכון מחיר המטרה, מנגנון עדכון שונה מזה שקיים היום, וזאת כדי לאפשר להפחית את מחיר המטרה. כמו כן השרים הוסמכו לקבוע בתקנות הפחתה חד פעמית במחירי המטרה הרבעוניים ברבעונים השלישי והרביעי של שנת 2021, בגובה של 2.8 אגורות. הפחתה זו מגלמת את הפחתת המחיר שהייתה אמורה להתבצע אילו ההסכמות היו מעוגנות בחקיקה בחודש ינואר האחרון – אז נחתם "סיכום החלב".  
תיקון מס' 4 לחוק נכנס לתוקף ב-1.7.2021, ומתאריך זה ואילך "מחיר המטרה" יעודכן לפי מנגנון העדכון החדש שייקבע בתקנות עדכון מחיר המטרה, ובלבד שאותן תקנות יותקנו עד ל-30.9.2021.